Post salutacionem. Eddele vnde gestrenghe leue her houetman, bisunder gunstige frundt vnde holde gonre, juwer herlicheit breff vormeldende van wegen des ouerfalles, slachtinge vnde beschedinge eren vndersaten van etliken den vnnszen vnde loszen knechten vp de vnmilden cristenen vtgetagen bejegent, hebbe wij gutliken entfangen vnde alles ynholdes to guder mathe wol vorstanden etc. Welket vnns denne, leue her houetman, van herten, kennet Got, truwelik leth is vnnde hadden vns darumme beflitiget na allen vormoghe, vor entfanginghe juwer h. breues na der clachte de derhaluen vorhen van den eren vor vnns gebracht werdt, recht dar ouer to geuende, wente wii den houetluden ernstliken vor ere vttoge yn viendelande van vnnszen heren der lande togelaten vnnde vorgont, verboden hebben jn nenerleye mathe vp de frunden to tasten, szo wii vnns vorhapet hadden, deme ok also solde beschen hebben. Hebben derhaluen sodane guder nenerleye wisze den knechten bynnen vnnszer stad to partende vnde butende nicht gestaden willen, ok noch tor tid nicht gestadet vnde vorduldet hebben. Darumme is unsze mercklike schriffte an vnnszen hochwirdigen heren mester to Lifflande vorschicket jn fruntliker vnde andechtiger meyninghe begeret, syne gnade vnns dar mede behulpen vnde todedich solde syn geweszen, vp dat schamelen lude recht ouer geleden schaden erlanget hadden. Dar beneuen vnde by de gemelten knechte ok ere bodeschop vnde scriffte an vnnsze heren mester gesant hebben, vnde wes vnns syner gnaden andacht vnde meyninghe is vnde der gedachten knechte anbringent was, wert juwe h. vth dessen ingelechten copien van der suluen syner gnaden an vns geuerdiget in ouerlesende wol vernemen etc. Nichte myn wo wol syne gnade den knechten sodane genamen gudere orsake haluen in den suluen schrifften vormeldet, vorgunt vnde togelaten hefft to partende vnde to butende, wille wij doch na alle vnnszen vormoge dorch mercklike erfordringe by synen gnaden to donde bynnen vnnser stad nicht gestaden, biszunder den schamelen luden mit rade vnde dade behulplik zynde, so vele an vnns is, se to deme eren wedder kamen mochten. Anders nicht mit juwer h. vnde der krone van Zweden, kennet Got, deme wy de sulue juwe h. jn zaliger volmacht, lange herschende gesunt vnde wolmeynende beuelen, leue, endracht vnde fruntschop begerende etc.